Jørgen Winther (V), 1999-02-23:
Venstre afviser også Enhedslistens forslag.
Der foreligger endnu ikke nogen som helst konkrete forslag eller en konkret ansøgning om en ny lufthavn, og derfor synes vi faktisk, det er utidigt at fremsætte dette forslag allerede nu.
Venstre er bestemt heller ikke enig i bemærkningerne til forslaget.
Venstres holdning er sådan set, at flyvning er en udmærket måde at transportere sig på, især når man har travlt, mens forslagsstillerne skriver, at flyvning bør begrænses mest muligt. Der har i lang tid i Østjylland været debat om denne nye storlufthavn i Århus Amt, og det første spørgsmål, man må stille sig, er: Er der overhovedet behov for to storlufthavne i Jylland?
Jeg synes, at svaret er et nej.
Ingen analyser eller beregninger tyder på, at der er behov for to storlufthavne i Jylland.
Det næste spørgsmål, man så må stille sig, er: Er placeringen af Billund Lufthavn og Tirstrup-Århus Lufthavn optimal?
Her synes jeg også, at svaret bliver et klart nej.
Det ville have været bedre, hvis Billund Lufthavn havde ligget mere nordligt i Jylland, og det ville have været bedre, hvis Tirstrup Lufthavn ikke havde været omgivet af vand på alle tre sider.
Men samtidig er det en kendsgerning, at Billund Lufthavn nu engang ligger, hvor den gør.
Og Billund Lufthavn afslutter i maj måned en udvidelse af lufthavnen, der bringer lufthavnens kapacitet op på ca. 2,5 mio. passagerer. En ny storlufthavn i Århus Amt kan allertidligst stå klar om ca. 6 år, altså i år 2005.
Skulle vi i dag have begyndt helt forfra, og skulle vi have placeret en ny og stor lufthavn i Jylland, ville den ikke blive placeret hverken i Billund eller i Tirstrup.
Den ville have fået en placering
ret tæt ved motorvejen mellem Horsens og Randers, muligvis tæt ved Hammel. Det er denne oplagte fejlplacering af de nuværende lufthavne, Tirstrup og Billund, der har været dynamoen bag mange erhvervsfolks aktive indsats for en ny storlufthavn i Århus Amt.
Jeg vil også gerne sige, at Det Midtjyske Lufthavnsråd har gjort en kæmpeindsats for at få en ny storlufthavn til Århus Amt.
Det er dygtige, og det er energiske folk fra erhvervslivet i Århus Amt, og de har længe forsøgt at overbevise politikere om, at det mest fornuftige er at bygge en ny storlufthavn tæt ved Århus og tæt ved motorvejen.
På mange måder kan Venstre godt forstå disse folk og følge deres tankegang.
Isoleret set ville det også være godt for selve Århus Amt at få denne nye storlufthavn, det er der ingen tvivl om.
Men det store spørgsmål er, om det også ville være en fordel for det samlede erhvervsliv i hele Jylland eller i hele Danmark.
Her må man så konstatere, at det faktisk ikke er lykkedes Det Midtjyske Lufthavnsråd at overbevise ret mange politikere om det fornuftige i at danne og skabe en ny storlufthavn i Århus Amt, hverken politikere i Århus Amtsråd eller politikere bosat uden for Århus Amt. I Århus Amtsråd har vi også haft debat om lufthavnen, og det, vi kan konstatere på nuværende tidspunkt, er, at der faktisk kun er 4 ud af 3l lokale amtspolitikere, der støtter tanken om en ny storlufthavn.
Det sidste, jeg gerne vil sige, er: Der foreligger ikke noget konkret forslag om den nye storlufthavn, men hvis der kommer et konkret forslag om en ny storlufthavn i Århus Amt, så vil Venstres folketingsgruppe ikke have nogen stor sympati for en sådan ny storlufthavn.
Der vil altså ikke være nogen stor opbakning til en ny lufthavn fra Venstres folketingsgruppe.
Venstre synes, at det er væsentligt, at vi allerede nu giver udtryk for denne holdning, så befolkningen ved, hvad der er Venstres holdning i denne debat om den nye storlufthavn.